text: Nu afgøres fremtiden for foderfabrik i Jelling
  06 januar 2014 kl. 07.42
  Før årsskiftet fik en foderfabrik i Jelling dødsstødet, men nye ansigter i Natur- og Miljøudvalget vil give fabrikken en chance til.
  Lugten fra den omdiskuterede foderfabrik Fermentationexperts i Jelling generer naboerne.
  Derfor ville det gamle Natur- og Miljøudvalg ikke forlænge fabrikkens miljøtilladelse. Men det vil Peder Hummelmose (V) gerne. Han er medlem af det nye Natur- og Miljøudvalg, og har indkaldt til møde mandag for at give fabrikken en ny frist:
  -Udvalget har syv medlemmer. Så med tre venstrefolk og én fra Dansk Folkeparti burde flertallet for en forlængelse være på plads. Men nu må vi se, siger Peder Hummelmose til Budstikkens netavis Lokalavisen Vejle.
  Hvis der bliver flertal for at forlænge miljøtilladelsen, får fabrikken to måneder til at finde en løsning på lugtgenerne.
  -Altså to måneder til at etablere en løsning - ikke til at fremlægge en løsningsmodel, men til at etablere den. Hvis en løsning kræver en højere skorsten, må det spørgsmål snarest behandles i Teknisk Udvalg, siger Peder Hummelmose til avisen. Han er selv formand for Teknisk Udvalg.
  Det nye udvalg holder det ekstraordinære møde mandag kl 10.
  Fabrikken med 12 ansatte fremstiller et protein, der kan formindske brugen af antibiotika i svineproduktionen.
   - Lokalavisen Vejles artikel om foderfabrikken.
  